TVO:คาดกำไรไตรมาส 2/59 ทำนิวไฮลุ้นปันผล 1H59 หุ้นละ 1 บ. แนะนำซื้อ
TVO คาดกำไรปกติไตรมาส 2/59 ทำ New High 708 ล้านบาท จาก Gross Margin สูงถึง 16.5% ทำให้ต้องปรับเพิ่ม Gross Margin ทั้งปี ส่งผลให้กำไรปีนี้เพิ่มจากเดิม 7% และ FV ใหม่ที่ 33.5 บาท ราคานี้ให้ Expected Return 11% จึงยังคงแนะนำซื้อ เมื่อราคาอ่อนตัวลง โดยคาดปันผล 1H59 หุ้นละ 1 บาท
5 ส.ค. 2559

บล.เอเซีย พลัส ระบุในบทวิเคราะห์วันนี้ (5 ส.ค.) ว่า บริษัท น้ำมันพืชไทย จำกัด (มหาชน) หรือ TVO งวดไตรมาส 2/59 คาดยอดขาย 6.6 พันล้านบาท เพิ่มขึ้น 5% เทียบช่วงเดียวกันของปีก่อน จากปริมาณขายกากและน้ำมันถั่วเหลืองเพิ่ม 5% และ 20% เทียบช่วงเดียวกันของปีก่อน ชดเชยกับราคาขายกากและน้ำมันลดลง 2% และ 8% เทียบช่วงเดียวกันของปีก่อน ตามลำดับ
ด้าน Gross Margin คาดเพิ่มเป็น 16.5% จาก 13.5% ในงวดปีก่อน จากอานิสงค์ของสต๊อกเมล็ดถั่วเหลืองมีต้นทุนลดลง และสัดส่วน SG&amp;A/Sales ประเมินทรงตัว 4.4% จะผลักดันให้กำไรปกติทำจุดสูงสุดเป็นประวัติการณ์ที่ 708 ล้านบาท เติบโต 36.5% เทียบช่วงเดียวกันของปีก่อน และ 59% เทียบไตรมาสก่อนหน้า ทั้งนี้แม้จะรวม FX Loss 8 ล้านบาท กำไรสุทธิจะยังขยายตัวสูง 28% เทียบช่วงเดียวกันของปีก่อน และ 50% เทียบไตรมาสก่อนหน้า อยู่ที่ 701 ล้านบาท
จากราคาถั่วและกากถั่วเหลืองในตลาดโลกที่เคลื่อนไหวผันผวน โดยตั้งแต่เดือน ก.ค. ปรับลดลงจนปัจจุบันยืนเฉลี่ยที่ 9.6 เหรียญฯ/บุชเชล ทำให้การนำเข้ากากถั่วเหลืองลดน้อยลง ซึ่งส่งผลดีต่อราคาขายกาก แต่ขณะเดียวกันปริมาณขายกากมีแนวโน้มชะลอตัวเช่นกัน เนื่องจากผู้ซื้อไม่มั่นใจเรื่องราคา ทำให้ไม่ตุนสินค้าไว้เยอะ นอกจากนี้ต้นทุนเมล็ดถั่วเหลืองของ TVO ที่จะเริ่มสูงขึ้นช่วงปลายไตรมาส 3/59 คาดจะกดดันต่อ Gross Margin ให้ปรับตัวลดลงจากงวดก่อน แต่เชื่อว่าจะยังยืนได้ 10-12%
จากประสิทธิภาพการทำกำไรที่ดีกว่าคาด พิจารณาจากแนวโน้ม Gross Margin 1H59 คาดทำได้ 14% และแม้มีโอกาสอ่อนตัวลงใน 2H59 แต่หากยืนได้เฉลี่ย 10-12% ทั้งปี 2559 ก็ยังสูงกว่าที่ฝ่ายวิจัยประเมินไว้ 11.8% ทำให้ต้องปรับ Gross Margin ปีนี้ขึ้นเป็น 13% นอกจากนี้ปรับเพิ่มสัดส่วน SG&amp;A/Sales เป็น 4.7% จากเดิม 4% สะท้อนค่าใช้จ่ายในการทำตลาดเพิ่มขึ้น ภาพรวมกำไรปกติปี 2559 เพิ่มขึ้นจากประมาณการเดิม 7% อยู่ที่ 1.93 พันล้านบาท คิดเป็น 2.39 บาท/หุ้น
กำหนด PER 14 เท่า FV ใหม่ปี 2559 ที่ 33.5 บาท (เดิม 31.26 บาท) ให้ Expected Return 11% จึงยังแนะนำซื้อ เมื่อราคาอ่อนตัว โดยคาดเงินปันผล 1H59 หุ้นละ 1.00 บาท